Ontwaken - INK - INK Ontwaken - INK
Datum gepubliseer: 20 September 2019 Aantal woorde: 257 340 Kere gelees ♥4
Gaan stap jy deur die strate wat onlangs nog vaal en lusteloos vertoon het, merk jy nou oral bome wat besig is om hul groen jassies aan te trek, en met die mooiste, helderkleurigste blommehoed spog, gras wat groentrots voor huise met skoongewaste vensters pronk.
Hoe kan mens dan anders as vrolik voel saam met die natuur?
Hier waar ek sit en werk en uitkyk oor ons woonstel se tuin, sien ek hoe die voëltjies gretig en ywerig nessies begin bou. Dit is omtrent 'n gewoel en gewerskaf soos hulle rondfladder.
Het jy al 'n voëltjie dopgehou wat 'n nessie bou? Hulle raak nie moeg nie, gee nie moed op voordat die nessie 100% perfek is nie. Selfs al kom die wysie, na ure se rondvlieg en werk en weef met sy bekkie, en ruk die nessie uitmekaar, gaan soek die mannetjie maar gedulig 'n ander takkie en begin die hele proses van vooraf. Dit is uithouvermoë!
Ons het so baie om te leer by die natuur en die natuur het beslis 'n groot invloed op ons gemoedstoestand.
Laat hierdie lenteseisoen vir ons elkeen 'n nuutbegin wees, stof af die spinnerakke, trek die vaal jas uit, maak die vensters wyd oop en adem die nuwe lewe in.